Jožės Plečniko kūriniai Liublianoje

Jožės Plečniko kūriniai Liublianoje () – žymiausi architekto urbanisto Jožės Plečniko projektai, įgyvendinti ir išlaikę originalią paskirtį Liublianoje, Slovėnijoje. „Plečniko kūriniai Liublianoje – į žmogų orientuoti miestovaizdžiai“ buvo įrašyti į Pasaulio paveldo sąrašą UNESCO 44-ojoje sesijoje, vykusioje 2021 m. Fudžou (Kinija).

Tarpukaryje Plečnikas siekė Liublianą paversti iš buvusios  Habsburgų imperijos provincijos miesto į slovėnų tautos sostinę, sukurdamas viešųjų erdvių ir įstaigų seriją bei integruodamas jas į jau egzistuojantį miesto audinį. Tarp jų yra Šv. Mykolo bažnyčia Črna Vase ir šie objektai Liublianoje: promenada palei Liublianicos upės krantines ir tiltai per ją; „Žalioji promenada“: Vegovos gatvė su Nacionaline ir universitetine biblioteka nuo Prancūzijos revoliucijos aikštės iki Kongreso aikštės ir Žvaigždžių parko; Trnovo tiltas; Romos sienos Mirjėje; Šv. Pranciškaus Asyžiečio bažnyčia; Visų Šventųjų sodas Žalės kapinėse.

Plečniko darbai, sukurti Liublianoje tarp Pirmojo ir Antrojo pasaulinių karų, yra į žmogų orientuoto urbanistinio dizaino pavyzdys, įgyvendintas po Austrijos-Vengrijos imperijos žlugimo. Visumą sudaro viešųjų erdvių (aikštės, parkai, gatvės, pėsčiųjų takai, tiltai) ir viešųjų įstaigų (nacionalinė biblioteka, bažnyčios, turgūs, laidojimo kompleksas) tinklas, kuris buvo subtiliai integruotas į jau egzistavusį miesto, gamtos ir kultūros kontekstą ir prisidėjo prie naujos miesto tapatybės. Plečnikui būdingas architektūrinis stilius išskiria jį iš kitų tuo metu dominavusių modernizmo principų. Tai išskirtinis viešųjų erdvių, pastatų ir žaliųjų zonų kūrimo pagal vieno architekto viziją per ribotą laiką, ribotoje esamo miesto erdvėje ir turint santykinai ribotus išteklius pavyzdys.

 Istorija 

Dar prieš 2011 m. buvo dedamos konkrečios pastangos įtraukti kai kuriuos Plečniko darbus į Pasaulio paveldo sąrašą. Tuomet Čekijos ir Slovėnijos kultūros ministerijos pradėjo oficialiai rengti bendrą nominaciją, į kurią, be pastatų Liublianoje, buvo įtraukta ir garsioji Plečniko Jėzaus Širdies bažnyčia Prahos Vinohradų rajone. Žymesnis Plečniko darbas Prahoje yra Prahos pilies ir ją supančių sodų apželdinimas. Hradčanų teritorija jau buvo įtraukta į sąrašą kaip istorinio Prahos centro dalis. Nominacija, pavadinta „Jožės Plečniko nesenstanti humanistinė architektūra Liublianoje ir Prahoje“, buvo pateikta 2015 m. ir įtraukta į preliminarųjį sąrašą. Tačiau 2017 m. projektas buvo pakeistas. Tuomet atsižvelgta į ICOMOS ekspertų, kurie vertino pasiūlymą preliminariame sąraše, išvadas.

Nepriklausomą Slovėnijos nominaciją parengė šalies Kultūros ministerijos vadovaujama bei Architektūros ir dizaino muziejaus koordinuojama ekspertų darbo grupė. Jai talkino Slovėnijos kultūros paveldo apsaugos instituto, Liublianos miesto muziejaus ir galerijų, Liublianos savivaldybės ir kitų subjektų atstovai. Rengiant nominaciją, svarbų vaidmenį atliko ir į sąrašą įtrauktų Plečniko objektų savininkai bei valdytojai. Visi nominuoti darbai buvo paskelbti nacionaliniais kultūros paminklais, nustatytos jų apsaugos ir buferinės zonos. 

Atrinkti pastatai, kompleksai ir jų erdvinis išdėstymas atitiko kriterijus, kad būtų išskirtinis pastato tipo, architektūrinio ar technologinio ansamblio ar kraštovaizdžio pavyzdys, iliustruojantis reikšmingą žmonijos raidos etapą. Jie taip pat atitiko autentiškumo ir vientisumo reikalavimus ir turėjo reglamentuotą teisinę apsaugos ir valdymo sistemą. 

 Objektų sąrašas

Pasaulio paveldo sąraše įtraukti 7 Plečniko objektai (turgus ir promenada palei krantines priklauso tam pačiam architektūros ansambliui):
 Pavadinimas Nuotrauka ID Koordinatės Trnovo tiltas 150px  1643-001  Žalioji promenada palei Vegovo gatvę 150px 1643-002  Plečniko turgus  1643-003 Promenada palei Liublianicos upės krantines ir tiltai per ją  1643-003  Romėnų sienos Mirjėje 150px  1643-004 Šv. Mykolo bažnyčia   1643-005 Šv. Pranciškaus Asyžiečio bažnyčia  1643-006 Plečniko Žalė – Visų Šventųjų sodas 150px 1643-007 

 Susiję pasaulio paveldo objektai 
 : Antoni Gaudí statiniai Barselonoje (1984)
 : Vičenca - Paladijaus miestas (1994)
 : Architekto Viktoro Hortos didieji miesto namai (Briuselis) (2000)
 : Havras, Augusto Pereto perstatytas miestas (2005)

 Šaltiniai

Kategorija:Modernizmo architektūra
Kategorija:Liubliana